b'\n_START_ARTICLE_\nPergament\n_START_PARAGRAPH_\nPergament je podlaga za pisanje, ki so jo v preteklosti pridobivali iz nebarvanih oguljenih \xc5\xbeivalskih ko\xc5\xbe. Ime izvira iz imena mesta Pergamon v Mali Aziji, kjer se je prvi\xc4\x8d pojavil v pozni antiki, v obdobju diadohov. Pergament je nadomestil manj obstojen papirus, ki so ga za pisanje uporabljali pred tem, predvsem v Egiptu in drugod na tem podro\xc4\x8dju._NEWLINE_Po navadi so za izdelavo pergamenta uporabljali kozje, ov\xc4\x8dje, tele\xc4\x8dje ali oslovske ko\xc5\xbee, ki so jih najprej natrli z lugom, da so z njih odstranili dlako, povrhnjico in morebitne ostanke mesa. Tako pripravljene ko\xc5\xbee so napeli preko posebnih okvirjev in jih posu\xc5\xa1ili, nato pa so jih zgladili in razrezali na primerne kose._NEWLINE_Na pergament so pisali s \xc4\x8drnilom, v uporabi pa je ostal vse do 15. stoletja, ko ga je za\xc4\x8del po\xc4\x8dasi izpodrivati papir. Pogosto so pergament uporabili ve\xc4\x8dkrat, saj je bil drag in ga je bilo te\xc5\xbeko izdelovati. Za ponovno uporabo so morali star zapis s pergamenta zdrgniti, ve\xc4\x8dkrat uporabljen pergament pa se imenuje palimsest (iz gr\xc5\xa1ke besede za odpraskati)._NEWLINE_S sodobnimi metodami (na primer fotografsko preslikavanje s pomo\xc4\x8djo ultravijoli\xc4\x8dne svetlobe) se da palimseste ponovno prebrati.'